Afgørelse nr. 189

af 18. juni 2003

om udskiftning af de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 i forbindelse med tilkendelse af sygehjælp under et midlertidigt ophold i en anden medlemsstat end den kompetente stat eller bopælsstaten, med et europæisk sygesikringskort

(Teksten er relevant for EØS og for EF/CH-aftalen)

(2003/751/EF)

DEN ADMINISTRATIVE KOMMISSION HAR -

under henvisning til artikel 81, litra a), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet(1), i henhold til hvilken Den Administrative Kommission for Vandrende Arbejdstageres Sociale Sikring har til opgave at behandle ethvert administrativt spørgsmål, der opstår i forbindelse med bestemmelserne i forordning (EØF) nr. 1408/71 og senere forordninger,

under henvisning til artikel 2, stk. 1, i Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere og deres familiemedlemmer, som flytter inden for Fællesskabet(2), i henhold til hvilken Den Administrative Kommission udarbejder blanketterne til de attester, bevidnelser, erklæringer, begæringer og øvrige dokumenter, der er nødvendige for anvendelsen af forordningerne,

under henvisning til artikel 117 i forordning (EØF) nr. 574/72, i henhold til hvilken Den Administrative Kommission tilpasser de blanketter til bevidnelser, attester, erklæringer, begæringer og andre dokumenter samt de kredsløb og procedurer for overførsel af data, der er nødvendige for anvendelsen af forordningerne, til de nye databehandlingsteknikker, og

ud fra følgende betragtninger:

(1) I henhold til forordning (EØF) nr. 1408/71 giver de nuværende blanketter personer, som er omfattet af forordningen, ret til at få dækket udgifterne til sygehjælp under et midlertidigt ophold i en anden medlemsstat end den kompetente stat eller, for rentemodtagere eller pensionister og deres familiemedlemmer, som ikke har bopæl i samme medlemsstat som arbejdstageren, i en anden medlemsstat end bopælsstaten.

(2) Det Europæiske Råd i Barcelona den 15.-16. marts 2002 besluttede, at "et europæisk sygesikringskort skal erstatte de papirformularer, der for øjeblikket kræves i forbindelse med behandling i en anden medlemsstat. Kommissionen vil fremsætte et forslag med henblik herpå inden Det Europæiske Råds forårsmøde i 2003. Et sådant kort vil forenkle procedurerne, men ikke indebære nogen ændring af de eksisterende rettigheder og pligter" (punkt 34).

(3) Set i lyset af de meget forskelligartede nationale forhold med hensyn til anvendelsen af sygesikringskort bør det europæiske sygesikringskort (i det følgende benævnt "det europæiske kort") i første omgang indføres i et format, der gør det muligt med det blotte øje at læse de data, som er nødvendige for tilkendelsen af sygehjælp og for refusion af udgifterne hertil. Disse data kan endvidere indlæses i en elektronisk anordning i kortet. Anvendelsen af et elektronisk medium til det europæiske kort vil i øvrigt i en senere fase blive gennemført overalt.

(4) Det europæiske kort baseres på en særlig model, som udarbejdes af Den Administrative Kommission, og som dels skulle lette adgangen til sygehjælp, dels vil kunne bidrage til at forebygge ureglementeret anvendelse af kortet, misbrug eller svig.

(5) De europæiske korts gyldighedsperiode fastsættes af de udstedende institutioner i medlemsstaterne. Ved fastsættelsen af kortets gyldighedsperiode tages der først og fremmest hensyn til den forventede varighed af den forsikredes rettigheder.

(6) Når særlige omstændigheder forhindrer den pågældende person i at forevise det europæiske sygesikringskort, udstedes en midlertidig sygesikringsattest med en begrænset gyldighedsperiode. "Særlige omstændigheder" kan være tyveri eller tab af kortet, eller afrejse med for kort en frist til at kunne få udstedt et europæisk sygesikringskort.

(7) Den Administrative Kommission anbefaler, at Det Blandede EØS-udvalg og Det Blandede Udvalg EU-Schweiz udarbejder afgørelser, som tager højde for udskiftningen af de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 i forbindelse med tilkendelse af sygehjælp under et midlertidigt ophold i en anden medlemsstat end den kompetente stat eller bopælsstaten, med det europæiske kort -

TRUFFET FØLGENDE AFGØRELSE:

Artikel 1

Det europæiske sygesikringskort (i det følgende benævnt "det europæiske kort") erstatter gradvist de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 for godtgørelse af udgifterne til sygehjælp under et midlertidigt ophold i en anden medlemsstat end den kompetente stat eller bopælsstaten. De forskellige etaper i udskiftningen af disse blanketter vil ske i henhold til de afgørelser, som Den Administrative Kommission for Vandrende Arbejdstageres Sociale Sikring efterfølgende træffer.

Artikel 2

1. Det europæiske korts gyldighedsperiode fastsættes af den udstedende institution.

2. Institutionen på opholdsstedet får efter gældende regler refunderet udgifterne til den sygehjælp, der er blevet ydet på grundlag af et gyldigt kort.

Artikel 3

Det europæiske kort kan enten udstedes som et selvstændigt kort eller trykkes på bagsiden af medlemsstaternes eksisterende sygesikringskort.

Artikel 4

Det europæiske kort er et personligt og individuelt kort.

Artikel 5

Når særlige omstændigheder forhindrer en forsikret i at forevise et europæisk sygesikringskort, udstedes en midlertidig sygesikringsattest med en begrænset gyldighedsperiode.

Artikel 6

1. Det europæiske kort og den midlertidige sygesikringsattest er baseret på en særlig model og skal overholde de kendetegn og specifikationer, som fastsættes af Den Administrative Kommission for Vandrende Arbejdstageres Sociale Sikring.

2. Det europæiske kort skal indeholde følgende data:

- kortindehaverens for- og efternavn

- kortindehaverens personlige identifikationsnummer, eller, når dette nummer ikke eksisterer, identifikationsnummeret på den forsikringstager, hvoraf kortindehaverens rettigheder er afledt

- kortindehaverens fødselsdato

- kortets udløbsdato

- ISO-koden for den medlemsstat, som udsteder kortet

- den kompetente myndigheds identifikationsnummer og akronym

- kortnummer.

Artikel 7

Denne afgørelse offentliggøres i Den Europæiske Unions Tidende. Den træder i kraft den første dag i den måned, der følger efter offentliggørelsen.

Formand for Den Administrative Kommission

Theodora Tsotsorou

(1) EFT L 149 af 5.7.1971, s. 2, senest ændret ved Europa-Parlamentets og Rådets forordning (EF) nr. 1386/2001 (EFT L 187 af 10.7.2001, s. 1).

(2) EFT L 74 af 27.3.1972, s. 1, senest ændret ved Kommissionens forordning (EF) nr. 410/2002 (EFT L 62 af 5.3.2002, s. 17).